KIRJALLINEN KYSYMYS E-1964/99 esittäjä(t): Gerhard Hager (NI) komissiolle. Schengen-viisumin vaikutus kilpailuun.



Virallinen lehti nro 225 E , 08/08/2000 s. 0037 - 0038



KIRJALLINEN KYSYMYS E-1964/99 esittäjä(t): Gerhard Hager (NI) komissiolle (5. marraskuuta 1999) Aihe: Schengen-viisumin vaikutus kilpailuun Itävaltalaiset kuljetusalan yritykset ovat viime vuosina taloudellisista syistä palkanneet yhä useammin Keski- ja Itä-Euroopan maista tulevia henkilöitä yhteisön alueella tehtävien toimitusten kuljettajiksi. Näillä henkilöillä on ollut Schengen-viisumi kuuden kuukauden ajaksi, mutta ei työlupaa. Tämän käytännön yleistyminen on johtanut siihen, että unionin kansalaisten on ollut entistä hankalampaa päästä alan työmarkkinoille. Voiko komissio tästä syystä vastata seuraaviin kysymyksiin: 1. Onko komissio tietoinen tästä käytännöstä? 2. Kuinka monella EU:n alueella ja erityisesti Itävallassa oleskelevalla Keski- tai Itä-Euroopan maasta tulevalla henkilöllä on Schengen-viisumi kuuden kuukauden ajaksi? 3. Mitä toimia komissio pitää aiheellisina tämän EU:n työmarkkinoille ja kilpailulle vahingollisen käytännön lopettamiseksi? 4. Onko komissio tutkinut asiaa aiemmin? 5. Onko tämä käytäntö komission mielestä yhdenmukainen yhteisön kilpailulainsäädännön kanssa? 6. Jos ei ole yhdenmukainen, mitä toimia komissio aikoo toteuttaa asian suhteen? 7. Jos on yhdenmukainen, miten komissio perustelee kantansa? Loyola de Palacion komission puolesta antama vastaus (16. joulukuuta 1999) 1. Komissio on tietoinen siitä, että yhteisön kuljetusyritykset palkkaavat yhä enemmän kuljettajia yhteisön ulkopuolelta usein laittomasti. Komissio on huolissaan vääristävistä vaikutuksista, joita tällä käytännöllä on maantiekuljetusten kilpailuun yhteisössä, ja pitääkin sitä erittäin vakavana ongelmana jäsenvaltioiden sisäisten ja kansainvälisten maantiekuljetusten alalla. Mitä tulee siihen, että itävaltalaiset kuljetusyritykset palkkaavat kuljettajia Itä-Euroopan maista parlamentin jäsenen kuvailemalla tavalla, komissio haluaa tähdentää, että tällainen toiminta on asiaan liittyvien Itävallan lakien mukaan kiellettyä. 2. Komissiolla ei ole hallussaan pyydettyjä tietoja. Komissio haluaa kuitenkin muistuttaa, että Schengenin säännöstössä ei käsitellä oikeutta työntekoon. Yhteinen Schengen-viisumi on matkustusviisumi, joka kelpaa yhteen tai useampaan maahantuloon. Yhden keskeytymättömän oleskelun kesto tai peräkkäisten oleskelujen kokonaiskesto ensimmäisen maahantulon päivämäärästä lukien ei saa kuitenkaan olla yli kolmea kuukautta puolen vuoden pituista jaksoa kohti (Schengenin yleissopimuksen 11 artikla). Puolen vuoden sisällä Schengen-viisumin turvin suoritetun oleskelun ei aina tarvitse kestää kolmea kuukautta: 11 artiklan a kohdassa asetetaan oleskelulle vain enimmäiskesto. Lisäksi on syytä huomata käsiteltävänä oleva komission ehdotus Euroopan parlamentin ja neuvoston direktiiviksi kolmansien maiden kansalaisten palkattuina työntekijöinä lähettämisen ehdoista rajat ylittävän palvelujen tarjoamisen puitteissa(1). Ehdotuksella pyritään ottamaan käyttöön palvelujen tarjoamisen EY-kortti, jonka myöntävät palveluntarjoajan sijoittautumisvaltion viranomaiset. Ehdotus ei koske kuljetusalaa, mutta siinä vahvistetaan periaate, että kolmannen maan kansalainen voidaan lähettää palkattuna työntekijänä suorittamaan rajat ylittävää palvelua vain jos hän on ollut tietyn ajan (vähintään puoli vuotta) säännönmukaisessa työssä työnantajan sijoittautumisvaltiossa. Tämän säännöksen tarkoitus on estää kolmansien maiden kansalaisten palkkaaminen suoraan kolmansista maista, kuten kysymyksessä kuvatussa tilanteessa. 3. ja 4. Saadakseen selkeän käsityksen yhteisön ulkopuolisten kuljettajien usein laittoman käytön laajuudesta komissio on pyytänyt jäsenvaltioita toimittamaan koosteen tällä alalla soveltamastaan sosiaali-, työvoima- ja liikennelainsäädännöstä. Tämä on luonnollisesti vasta ensimmäinen askel pyrittäessä löytämään mahdollisia ratkaisuja kysymykseen. Saatuaan kokonaiskuvan nykytilannetta ohjailevista säännöistä ja olosuhteista komissio harkitsee tarvittavia toimia. 5. ja 7. Ei voida sulkea pois mahdollisuutta, että yhteisön ulkopuolisten kuljettajien käytöllä yhteisöstä lähtöisin olevien ajoneuvojen kuljettajina yhteisön sisäisissä kuljetuksissa saattaa olla tiekuljetusten kilpailua vääristäviä vaikutuksia. Asiaa on tarkasteltava ja ratkaisuja etsittävä, kuten edellä on todettu, ensisijaisesti tällä alalla sovellettavan sosiaali-, työvoima- ja liikennelainsäädännön puitteissa. (1) EYVL C 67, 10.3.1999.